‘Mees gesoekte bankrower’ na jare vasgetrek | Maroela Media
Argieffoto: Nico Strydom/Maroela Media
Die man wat moontlik Suid-Afrika se mees gesoekte bankrower is, is Dinsdag in Johannesburg deur die Valke in hegtenis geneem.
Brig. Hangwani Mulaudzi, woordvoerder van die Valke, het gesê Lucky Vusi Dube, algemeen bekend as “Sthakathi”, is by sy huis in Aucklandpark vasgetrek. Ammunisie vir ŉ handwapen is in sy besit gevind.
Volgens Mulaudzi word Dube al jare lank gesoek in verband met verskeie bankrooftogte in Gauteng en Mpumalanga. “Die ondersoekspan is na Dube se huis geneem deur ŉ ander verdagte wat in verband met ŉ rooftog in Bramley in hegtenis geneem is,” het hy gesê.
“Dube word verbind met rooftogte by die Standard Bank in Balfour, Mpumalanga, Bidvest Bank in Randburg, ABSA Bank in Sandton, ABSA Bank in Vereeniging, Nedbank in Sentraal-Johannesburg en nog ŉ ABSA Bank in Norkempark, Johannesburg. Al hierdie rooftogte is in 2014 uitgevoer.”
Mulaudzi het gesê Dube word ook verbind met ŉ Nedbank rooftog in 2006 in Sandton, asook ŉ rooftog in 2013 in Vereeniging.
Dube het Woensdag in die Johannesburg-landdroshof verskyn. Die saak is uitgestel na 6 Mei sodat sy adres en status in die land bevestig kan word.
okay ek weet wat het dog gemaak